b'\n_START_ARTICLE_\nHal\xc4\x97s turgus\n_START_PARAGRAPH_\nHal\xc4\x97s turgus\xc2\xa0\xe2\x80\x93 hal\xc4\x97s tipo turgus Vilniuje. Po 2006 m. rekonstrukcijos, remonto did\xc5\xbeioji de\xc5\xa1in\xc4\x97je esan\xc4\x8di\xc5\xb3 prekyvie\xc4\x8di\xc5\xb3 dalis po atviru dangumi buvo apdengta stogu, plotas suskirstytas \xc4\xaf \xe2\x80\x9eki\xc5\xa1eninius\xe2\x80\x9c kiosko tipo kambar\xc4\x97lius, o ten \xc4\xafkurdintos kini\xc5\xa1k\xc5\xb3 r\xc5\xabb\xc5\xb3, pasak portalo \xe2\x80\x9eSkaniai.lt\xe2\x80\x9c, beveid\xc5\xbei\xc5\xb3 lietuvi\xc5\xa1kos konditerijos parduotuv\xc4\x97li\xc5\xb3 ir pana\xc5\xa1aus pob\xc5\xabd\xc5\xbeio \xc4\xafstaigos._NEWLINE_Adresas: Pylimo g. 58/ Bazilijon\xc5\xb3 g. 1, Vilnius._NEWLINE_Darbo laikas: II\xe2\x80\x93VI 7.00\xe2\x80\x9318.00, VII 7.00\xe2\x80\x9315.00.\n_START_SECTION_\nIstorija\n_START_PARAGRAPH_\nIstorin\xc4\x97s \xc5\xbeinios apie Hal\xc4\x97s turgaviet\xc4\x97s teritorij\xc4\x85 yra labai menkos. Minima, kad XVIII a. pabaigoje \xc4\x8dia buvo nedidelis dvarelis. XIX a. antrojoje pus\xc4\x97je \xc5\xa1ioje vietoje jau veik\xc4\x97 jav\xc5\xb3 turgus._NEWLINE_1904\xe2\x80\x931906\xc2\xa0m. pastatytas metalini\xc5\xb3 konstrukcij\xc5\xb3 Hal\xc4\x97s pastatas, kuris su nedideliais plano pakeitimais i\xc5\xa1liko iki \xc5\xa1i\xc5\xb3 dien\xc5\xb3. Pastatas buvo atidarytas 1906\xc2\xa0m. ir tuometiniame Vilniuje tai buvo vienas i\xc5\xa1 moderniausi\xc5\xb3 pastat\xc5\xb3, kuriame buvo pritaikyta nema\xc5\xbeai technini\xc5\xb3 sprendim\xc5\xb3\xc2\xa0\xe2\x80\x93 plienin\xc4\x97s ir gel\xc5\xbebetonin\xc4\x97s konstrukcijos, sud\xc4\x97tingo profilio arkos. Pastat\xc4\x85 projektavo in\xc5\xbeinierius ir architektas Vaclovas Michnevi\xc4\x8dius. \xc4\xaedomu ir tai, kad tai vienintelis tokio tipo konstrukcijos, kurioje naudojamos metalo santvaros, pavyzdys Lietuvoje._NEWLINE_M. Morelovskio sudarytame miesto gynybini\xc5\xb3 \xc4\xaftvirtinim\xc5\xb3 plane dabartin\xc4\x97je Hal\xc4\x97s turgaus vietoje galima matyti du netaisykling\xc5\xb3 bastion\xc5\xb3 kont\xc5\xabrus, kas nurodo, jog \xc5\xa1ioje vietoje \xc4\x97jo miest\xc4\x85 juosusi gynybin\xc4\x97 siena. Rekonstruojant Hal\xc4\x97s turgaviet\xc4\x99, buvo aptiktos daugiau kaip prie\xc5\xa1 300 met\xc5\xb3 statyto namo liekanos, nors manyta, jog XVII a. pastat\xc5\xb3 toje vietoje neb\xc5\xabta.'